Charles Bertrand

**Charles Maurice Guy Bertrand** (s. 5. helmikuuta 1991 Pariisi, Ranska) on ranskalainen jääkiekkoilija, joka pelaa SM-liigajoukkue Vaasan Sportissa. Hän on pelipaikaltaan oikea laitahyökkääjä. Bertrand on yleisesti tunnettu hyökkäysorientoituna pelaajana, joka on nopea luistelija sekä hyvä pitämään kiekkoa ja tekemään maaleja. Hän laukoo oikealta.

## Ura

### Seuraura
#### Junioriura
Bertrand on Champigny Hockey Clubin kasvatti. Hän pelasi kauden 2006–2007 Rouen Hockey Élite 76:n U18-joukkueessa, jonka jälkeen 16-vuotias Bertrand siirtyi kaudeksi 2007–2008 Slovakiaan HK Dukla Trenčínin U18-joukkueeseen. Hänet houkutteli seuraan kolmen päivän koeajan päätteeksi Rouenissa valmentanut Peter Matoušek. Bertrand muutti Trenčiniin äitinsä kanssa. Hän voitti kauden päätteeksi Slovakian B-juniorisarjan hopeaa. Kaudella 2008–2009 Bertrand oli Trenčínin paras pistemies ja maalintekijä tehoilla 22+18=40, mutta joukkueen kauden päätyttyä helmikuussa 2009 hän siirtyi loppukaudeksi jatkamaan kauttaan itävaltalaisen EC Salzburgin U20-joukkueeseen.

Huhtikuussa 2009 Bertrand teki nelivuotisen sopimuksen SM-liigajoukkue Rauman Lukon kanssa. Häntä oli houkuttelemassa Suomeen Bertrandin kanssa Salzburgissa pelannut Otso Rantakari, jonka isä Osmo on pelaaja-agentti. Bertrand pelasi kauden 2009–2010 kuitenkin kokonaan Lukon A-nuorissa. Hän oli tehoilla 20+26=46 joukkueen paras pistemies ja maalintekijä, joilla Bertrand jakoi koko A-nuorten SM-liigan pistepörssin kahdeksannen sijan Kärppien Nico Lehdon kanssa ja maalipörssin kuudennen sijan Jokereiden Teemu Pulkkisen kanssa. Hänet valittiin sarjan syyskuun kuukauden pelaajaksi.

#### Ensimmäiset miesten pelit kaudella 2010–2011
Elokuussa 2010 Lukko lainasi Bertrandin yhteistyöseuraansa, Mestis-joukkue KooKoohon, jonne hän siirtyi aluksi kahden viikon mittaiselle koeajalle. Saman kuun lopulla Bertrand, Jere Laaksonen ja Jesse Virtanen palasivat Lukon A-nuorten vahvuuteen, kun heidän ilmoitettiin jäävän ilman sopivaa roolia KooKoossa. Noin kaksi viikkoa myöhemmin Lukko ja KooKoo ilmoittivat purkaneensa yhteistyösopimuksen yhteisymmärryksessä. Sama kolmikko palasi Mestikseen lokakuussa siirryttyään lähtökohtaisesti joulutaukoon asti kestävällä, toistaiseksi voimassa olevalla lainasopimuksella Kajaanin Hokkiin. Bertrand teki siellä 21 runkosarjaottelussa tehot 8+6=14. Hänet äänestettiin Mestiksen marraskuun kuukauden tulokaspelaajaksi. 

Bertrand pelasi suurimman osan kaudesta 2010–2011 Lukon A-nuorissa, joiden paras maalintekijä ja toiseksi paras pistemies hän oli tehoilla 18+26=44. Betrand teki tehopisteensä vain 26 otteluun, joten hänen piste per peli-keskiarvonsa (1.69) oli koko A-nuorten SM-liigan paras. Pudotuspeleissä Bertrand oli Lukon paras pistemies ja maalintekijä tehoilla 5+2=7 ja hän voitti joukkueen sisäisen tehotilaston lukemalla +1. Bertrand valittiin kauden päätteeksi A-nuorten SM-liigan ensimmäiseen tähdistökentälliseen. 

Kauden aikana 2010–2011 Bertrand debytoi myös Lukon SM-liigajoukkueessa, jossa hän pelasi yhden runkosarja- ja viisi pudotuspeliottelua tehden yhden maalin. Bertrand teki SM-liigadebyyttinsä 11. tammikuuta 2011 vieraissa SaiPaa vastaan. Hän keräsi ottelussa yhden kahden minuutin jäähyn ja sai jääaikaa 6.43 minuuttia. Bertrandista tuli SM-liigahistorian kolmas ranskalaispelaaja Yorick Treillen ja Yohann Auvitun jälkeen. Hänet kutsuttiin seuraavan kerran Lukon liigajoukkueen vahvuuteen välieräsarjaan Helsingin IFK:ta vastaan loukkaantumisten vuoksi. Bertrand teki liigauransa avausmaalin ottelusarjan viidennessä ottelussa 5. huhtikuuta 2011. Hän voitti kauden päätteeksi SM-pronssia. Toukokuussa 2011 Bertrandin sopimusta jatkettiin vuodella kevääseen 2014 saakka. 

#### Tulokaskausi SM-liigassa ja siirto TPS:n kautta Ruotsiin
Kausi 2011–2012 oli Bertrandille tulokaskausi SM-liigassa ja hän teki 55 runkosarja- ja kolmessa pudotuspeliottelussa tehot 12+11=23. Bertrand kuului Lukon suurimpiin yllättäjiin ja hänen teholukemansa +6 oli joukkueen hyökkääjistä paras. Bertrand myös muodosti alkukaudella toimivan "BBB-ketjun" kanadalaisten Mark Bomersbackin ja Kris Beechin kanssa. Kausi 2012–2013 hänellä osoittautui kuitenkin pettymykseksi, kun Bertrand teki runkosarjassa vain kuusi tehopistettä ja jäi lopulta Lukon uuden päävalmentajan, Risto Dufvan alaisuudessa varsin pieneen rooliin. 

Bertrand ei pelannut joukkueessa enää viimeistä sopimuskauttaan, vaan hän siirtyi kaudeksi 2013–2014 kaksivuotisella sopimuksella Turun Palloseuran riveihin. Myöskään TPS:ssä Bertrand ei juurikaan nauttinut valmennusjohdon luottamusta ja hän jäi 13 runkosarjaottelussa ilman tehopisteitä. Marraskuussa 2013 seura lainasi Bertrandin 2. joulukuuta asti kestäneellä sopimuksella Ruotsiin SHL-joukkue Färjestadiin. Lainasopimuksen lopulla TPS purki hänen sopimuksensa ja Bertrand teki samalla loppukauden jatkosopimuksen Färjestadin kanssa. Hän voitti kauden päätteeksi SHL-hopeaa.

#### Nousu Sportissa SM-liigan eliittiin
Bertrand palasi kaudeksi 2014–2015 Suomeen ja siirtyi kaksivuotisella sopimuksella SM-liigan nousijajoukkue Vaasan Sportiin. Hän pelasi läpimurtokautensa tehtyään runkosarjassa tehot 16+31=47, joilla Bertrand oli joukkueensa paras pistemies ja syöttäjä. Hän jakoi SM-liigan pistepörssin seitsemännen sijan HIFK:n Tomáš Záborskýn kanssa. Marraskuussa 2014 Bertrand teki Sportin kanssa vuoden mittaisen jatkosopimuksen.

Kesällä 2015  Bertrand osallistui New York Islandersin kehitysleirille. Kaudella 2015–2016 hän oli Sportin paras pistemies ja maalintekijä tehoilla 19+19=38. Bertrand jakoi liigan maalipörssin kahdeksannen sijan HIFK:n Jasse Ikosen ja KooKoon Josh Greenin kanssa. Kahdessa pudotuspelien ensimmäisen kierroksen ottelussa hän oli Sportin paras pistemies Teddy Da Costan kanssa tehoilla 1+1=2. Kaudeksi 2016–2017 Bertrand siirtyi jatkamaan SM-liigauraansa vuoden mittaisella sopimuksella Porin Ässiin. Hän ei kuitenkaan onnistunut vastaamaan häneen kohdistuneisiin odotuksiin ja teki runkosarjassa tehot 12+9=21. Bertrand kuitenkin ylsi Jarno Kärjen kanssa Ässien sisäisen maalipörssin jaetulle kolmannelle sijalle.

#### Siirtyminen Kärppiin
Kaudeksi 2017–2018 Bertrand siirtyi vuoden mittaisella sopimuksella Oulun Kärppiin. Hän teki SM-liigan yhden kauden piste-ennätyksensä tehoilla 32+19=51. Bertrand voitti koko liigan maalipörssin, oli Kärppien toiseksi paras pistemies Julius Junttilan jälkeen ja jakoi pistepörssin viidennen sijan JYPin Juuso Puustisen kanssa. Hänet palkittiin maalipörssivoittonsa myötä Aarne Honkavaara -palkinnolla. Bertrand voitti myös SM-liigan tehotilaston lukemalla +31 ja hänet palkittiin Matti Keinonen -palkinnolla. Neljännessä puolivälieräottelussa 26. maaliskuuta 2018 vieraissa Porin Ässiä vastaan Bertrand vei Kärpät ottelusarjassa 3–1-johtoon tehtyään joukkueen 3–1-voittoon päättyneen ottelun voittomaalin. Hän sai ottelussa myös syöttöpisteen oltuaan kakkossyöttäjänä Julius Junttilan tekemään maaliin. Jaakko Honkanen valitsi Bertrandin ottelun Alumnien tähtien kolmostähdeksi. Hänen osumaansa edelsi kymmenen ottelun maaliton putki.

Bertrand muodosti yhdessä Mikael Ruohomaan ja Julius Junttilan kanssa Kärppien ykkösketjun, joka pelasi pääsääntöisesti läpi koko runkosarjan 2017–2018. Ketjua pidettiin yleisesti koko SM-liigan kauden parhaana ketjuna. Kesken puolivälieräsarjan ketju kuitenkin hajotettiin, kun sekä Bertrand että Junttila olivat jääneet aiemmin maaliskuussa kokonaan ilman tehopisteitä. Välieräsarjassa Bertrand pudotettiin aina kolmosketjuun, kun hän oli tehnyt yhdeksässä pudotuspeliottelussa vain yhden maalin. Bertrand kuitenkin nostettiin pian takaisin ykkösketjuun Ruohomaan rinnalle. Hänen tehokkuutensa lisääntyi pudotuspelien edetessä ja Bertrand teki kevään aikana 18 ottelussa lopulta tehot 4+5=9. Kauden viimeisessä ottelussa, finaalisarjan kuudennessa ottelussa vieraissa Tapparaa vastaan Kärppien ykkösketjun täydensi Ville Leskinen. Bertrandin ja Kärppien kausi päättyi Suomen-mestaruuteen. Hänet valittiin SM-liigan tähdistökentälliseen.

#### Siirtyminen KHL:ään ja Sveitsiin
Kaudeksi 2018–2019 Bertrand siirtyi vuoden mittaisella sopimuksella KHL-seura Sibir Novosibirskiin. Hänen kanssaan joukkueeseen siirtyi myös Kärpistä tuttu ketjukaveri Julius Junttila. Bertrand onnistui tekemään 23 ottelussa vain tehot 2+1=3, kunnes Sibir purki hänen sopimuksensa marraskuussa 2018. Reilu viikko myöhemmin hän siirtyi loppukauden kattavalla sopimuksella Sveitsiin National Leaguen Fribourg-Gottéroniin.

#### Paluu SM-liigaan ja siirtyminen Tapparaan
Bertrand siirtyi kaudeksi 2019–2020 kaksivuotisella sopimuksella Tapparaan. Joulukuussa 2019 hänen sopimustaan jatkettiin kahdella vuodella kevääseen 2023 saakka. Bertrand oli tehoilla 21+17=38 Tapparan toiseksi paras maalintekijä ja hän jakoi sisäisen pistepörssin neljännen sijan Tyler Morleyn kanssa. Mestarien liigassa Bertrand oli joukkueen paras pistemies ja maalintekijä tehoilla 7+1=8. Hän voitti myös Tapparan sisäisen tehotilaston lukemalla +6.

Kausi 2020–2021 Bertrandilla jäi odotettua vaisummaksi, sillä hän teki runkosarjassa vain tehot 13+10=23. Bertrand jakoi kuitenkin Tapparan sisäisen maalipörssin kolmannen sijan Kristian Tanuksen ja Jukka Peltolan kanssa. Hänen teholukemansa –19 oli myös joukkueen selvästi heikoin. Kaudella 2021–2022 Bertrand teki runkosarjassa vain 15 tehopistettä ja pudotuspeleissä vain yhden maalin. Hän voitti kauden päätteeksi Suomen-mestaruuden. Bertrand eteni Tapparan kanssa myös Mestarien liigan finaaliin, mutta mestaruuden vei lopulta kuitenkin ruotsalainen Rögle lukemin 2–1. Kauden jälkeen toukokuussa 2022 hänen sopimuksensa Tapparan kanssa purettiin yhteisymmärryksessä.

#### Sopimus Saksaan
Bertrand siirtyi kaudeksi 2022–2023 vuoden mittaisella sopimuksella Saksaan DEL-joukkue ERC Ingolstadtiin. Hänelle seuraa suositteli myös Bertrandin kanssa Tapparassa kaudella 2019–2020 joukkuetoverina pelannut maalivahti Michael Garteig. Bertrand jakoi 16 osumallaan Ingolstadtin sisäisen maalipörssin toisen sijan Wojciech Stachowiakin kanssa edellään Frederik Storm. Hän eteni joukkueen kanssa DEL:n finaaleihin, mutta mestaruuden vei lopulta kuitenkin EHC München otteluvoitoin 4–1. Huhtikuussa 2023 Bertrand teki Ingolstadtin kanssa kaksivuotisen jatkosopimuksen.

Kaudella 2023–2024 Bertrand teki DEL:n runkosarjassa 50 ottelussa 16 tehopistettä. Pudotuspeleissä hän teki kuudessa ottelussa tehot 3+2=5. Bertrand jakoi Ingolstadtin sisäisen maalipörssin voiton Philipp Kraußin kanssa. Kausi 2024–2025 hänellä osoittautui rikkonaiseksi ja Bertrand teki runkosarjassa 34 ottelussa tehot 8+5=13. Pudotuspeleissä hän pelasi vain yhden ottelun.

#### Paluu SM-liigaan ja Sportiin
Kaudeksi 2025–2026 Bertrand palasi SM-liigaan ja siirtyi Sportiin kaksivuotisella sopimuksella. Hän teki 32 runkosarjaottelussa tehot 13+6=19, joilla Bertrand oli runkosarjassa viimeiseksi sijoittuneen Sportin paras maalintekijä ja kauden loppuun asti mukana olleista sopimuspelaajista kolmanneksi paras pistemies. Hänen kautensa päättyi kuitenkin helmikuussa 2026 Milano-Cortinan olympialaisissa tulleeseen vammaan, joka vaati leikkaushoitoa.

### Maajoukkueura
Bertrand pelasi alle 18-vuotiaiden II-divisioonan MM-kilpailuissa vuonna 2008, jolloin hän voitti A-lohkon kultaa ja oli nostamassa Ranskaa seuraavaksi I-divisioonaan vuoden 2009 turnaukseen. Bertrand oli siinä neljällä syöttöpisteellään joukkueen paras syöttäjä Robin Gaboritin kanssa. Hän pelasi myös alle 20-vuotiaiden I-divisioonan MM-kilpailuissa vuonna 2010.

Bertrand on edustanut Ranskaa myös Milano-Cortinan olympiakisoissa 2026. Hän pelasi myös MM-kilpailuissa vuosina 2012, 2013, 2015 ja 2016, 2019, 2022, 2023, 2024 ja 2025. Vuoden 2014 kisajoukkueesta hän putosi viimeisten joukossa. Bertrand pelasi myös Sotšin olympiakisojen 2014, Pekingin olympiakisojen 2022 ja Milanon olympiakisojen 2026 karsinnoissa. Yhteensä hän on pelannut 157 A-maaottelua tehopistein 26+21=47. Bertrand teki A-maajoukkuedebyyttinsä 11. marraskuuta 2011 Lyonissa Norjaa vastaan. Seuraavassa ottelussa Bertrand teki maajoukkueuransa avausmaalin.

## Muuta
Bertrand harrasti lapsena myös pikaluistelua, jossa hän voitti lajin Ranskan-mestaruuden 12-vuotiaana.

## Tilastot

## Lähteet

*
*
*

### Viitteet